ئەیاد عەلاوی

ئەیاد عەلاوی (٣١ی ئایاری ١٩٤٥) کەسایەتی سیاسیی عێراقییە و دەرچووی کۆلێژی پزیشکییە لە زانکۆی بەغدا ناوبراو لە ٢٨ی حوزەیرانی ٢٠٠٤ تا ٦ی نیسانی ٢٠٠٥ سەرۆک وەزیرانی عێراق بووە بەشێوەیەکی کاتی.

 بڕوانامەی ئەکادیمی 
دەرچووی ئامادەیی کۆلێژی بەغدا لە عێراق و دەرچووی کۆلێژی پزیشکی لە زانکۆی بەغدا لە ساڵی ١٩٧٠، دواتر بڕوانامەی ماستەری لە زانکۆی لەندەن لە ساڵی ١٩٧٥ و دکتۆرای لە ھەمان زانکۆ لە ساڵی ١٩٧٩ بەدەستھێناوە، لە ساڵی ١٩٧٩ تا ١٩٨١ وەک ڕاوێژکار لە بواری پەتا و تەندروستی ژینگە لە یوونیسێف کاری کردووە.

 چالاکی سیاسی 
 لەناو حیزبی بەعسدا 
ئەندامی حیزبی بەعس و ئەندامی فەرماندەیی ھەرێم بووە. بەڵام لەگەڵ سەرۆک و جێگری سەرۆک کۆمار کێشە و لە ساڵی ١٩٧١ بەرەو بەیرووت دەچێت، لە ساڵی ١٩٧٢ بۆ تەواوکردنی خوێندنی باڵا بەرەو لەندەن بەجێدەھێڵێت. لە ساڵی ١٩٧٣ لە ئەورووپای ڕۆژاوا و بەشێک لە وڵاتانی کەنداو بە سەرۆکی ڕێکخراوی نەتەوەیی حیزبی بەعس ھەڵبژێردرا، بەڵام لە ساڵی ١٩٧٥ بە فەرمی دەستی لە حیزبی بەعس کێشایەوە.

 لە دەرەوەی حیزبی بەعس 
لەساڵی ١٩٧٤ لەگەڵ ژمارەیەک عێراقی ڕێکخراوێکی نھێنی دامەزراند، لەوانە دکتۆر تەحسین موعلە، ھانی ئەلفەکیکی، لیوا حەسەن ئەلنەقیب، عەقید سەلیم شاکر، موقەدەم سەلاح شەبیب. ساڵی ١٩٩٠ بە ئاشکرا ئەو ڕێکخراوەی لە بەیرووت ڕاگەیاند و ناوەکەی گۆڕی بۆ بزووتنەوەی ڕێککەوتنی نیشتمانیی عێراق. لە ساڵی ١٩٩١ بە سکرتێری گشتی ھەڵبژێردرا و لە ساڵی ١٩٩٣ دووبارە ھەڵبژێردرایەوە.
لە مانگی شوباتی ساڵی ١٩٧٨ لە ھەوڵێکی تیرۆرکردن ڕزگاری بووە، لەو ماوەیەدا بریندار دەبێت و زیاتر لە ساڵێک لە نەخۆشخانە ماوەتەوە و چارەسەری وەرگرتووە.

 گەڕانەوە بۆ عێراق 
عەللاوی ئەندامی لیژنەی بەدواداچوون و ھەماھەنگی بووە، کە لە ساڵی ٢٠٠٢ کۆنفرانسی لەندەنی ئۆپۆزسیۆنی عێراق پەسەندی کرد، ئامانجی ئەو لیژنەیە ئامادەکاری بوو بۆ حووکمڕانی عێراق لە دوای سەددام حوسێن، بەو پێیەی ئەمریکا ئامادەکاریی دەکرد بۆ گۆڕینی ڕژێم لە عێراق. دوای لەشکرکێشی ئەمریکا بۆ سەر عێراق لە ساڵی ٢٠٠٣ کرایە ئەندامی ئەنجومەنی حووکمڕانی عێراق کە لەلایەن ھێزەکانی ھاوپەیمانی نێونەتەوەیییەوە دامەزرا. سەرۆکایەتی یەکێک لە دانیشتنەکانی ئەنجومەنەکەی کردووە لە مانگی تشرینی یەکەمی ساڵی ٢٠٠٣ و ماوەی سەرۆکایەتییەکەی بۆ ماوەی یەک مانگ بەردەوام بووە وەک لە سەرەتادا بڕیار بوو.

 ھەڵوەشاندنەوەی پۆستەکەی 
لە ٩ی ئابی ٢٠١٥، حەیدەر عەبادی زنجیرەیەک بڕیار و چاکسازی ڕاگەیاند، دیارترینیان ھەڵوەشاندنەوەی پۆستەکانی جێگرانی سەرۆک (نووری مالیکی، ئوسامە نوجەیفی، و ئەیاد عەلاوی) و جێگری سەرۆک وەزیران (بەھا ئەعرەجی، ساڵح موتڵەک، و ڕۆژ نووری شاوەیس) بوو لە وەڵامی ناڕەزایەتییە جەماوەرییەکاندا. ئەنجومەنی وەزیرانی عێراق ئەو بڕیارانەی پەسەند کرد.
 سەرچاوەکان 

پۆل:دەرچووانی زانکۆی لەندەن
پۆل:زیندووان
پۆل:سەرۆک وەزیرانی عێراق
پۆل:لەدایکبووانی ١٩٤٥
پۆل:سەرکردەکانى حیزبی بەعسی عێراقی
پۆل:شیعە عێراقییەکان
پۆل:چالاکوانە عێراقییەکان
پۆل:ئەو کەسانەی ناویان لە کاغەزەکانی پەنەمادا ھاتووە
پۆل:جێگرەکانی سەرۆک کۆماری عێراق
پۆل:لەدایکبووانی ١٩٤٤
پۆل:ئەو کەسانەی ناویان لە کاغەزەکانی پەنەمادا ھاتووە
پۆل:ئەندامانی ئەنجومەنی نوێنەرانی عێراق